Ehdotus: neuvoston päätös teollisuustuotteiden vaatimustenmukaisuuden arviointia ja hyväksymistä koskevan, Euroopan yhteisöjen ja niiden jäsenvaltioiden sekä Unkarin tasavallan välisestä assosioinnista tehdyn Eurooppa-sopimuksen lisäpöytäkirjan allekirjoittamisesta yhteisön puolesta /* KOM/2000/0741 lopull. - ACC 2000/0302 */





Ehdotus: NEUVOSTON PÄÄTÖS teollisuustuotteiden vaatimustenmukaisuuden arviointia ja hyväksymistä koskevan, Euroopan yhteisöjen ja niiden jäsenvaltioiden sekä Unkarin tasavallan välisestä assosioinnista tehdyn Eurooppa-sopimuksen lisäpöytäkirjan allekirjoittamisesta yhteisön puolesta (komission esittämät) PERUSTELUT I. perustelut Neuvoston 21. syyskuuta 1992 hyväksymien neuvotteluohjeiden ja eurooppalaisten vaatimustenmukaisuuden arviointia koskevien sopimusten tekemistä Keski- ja Itä-Euroopan maiden kanssa koskevista komission neuvotteluohjeista kesäkuussa 1997 tehdyn neuvoston erityispäätöksen perusteella komissio on neuvotellut ja parafoinut Unkarin kanssa tehdyn Eurooppa-sopimuksen lisäpöytäkirjan (Eurooppa-sopimuksen pöytäkirja vaatimustenmukaisuuden arvioinnista ja teollisuustuotteiden hyväksymisestä, jäljempänä 'pöytäkirja'). Kyseinen pöytäkirja on tämän tiedonannon liitteenä. Seuraavassa pöytäkirjaa arvioidaan neuvoston hyväksymien neuvotteluohjeiden perusteella ja ehdotetaan, että neuvosto antaa luvan allekirjoittaa Eurooppa-sopimuksen lisäpöytäkirjan ja hyväksyy sen tekemisen yhteisön puolesta. I.1 Sopimuksen arviointi Koska kyseinen sopimus on voimassa ainoastaan liittymisvalmistelujen ajan ja koska Eurooppa-sopimus tarjoaa tarkoituksenmukaisen oikeudellisen kehyksen, päätettiin 133 artiklassa tarkoitetun komitean kuulemisen jälkeen hyväksyä kyseinen sopimus pöytäkirjana Eurooppa-sopimukseen eikä itsenäisenä sopimuksena kuten ensin oli suunniteltu. Pöytäkirjaluonnos noudattaa samoja yleisperiaatteita kuin yhteisön ulkoisesta kauppapolitiikasta standardien ja vaatimustenmukaisuuden arvioinnin alalla annetun komission tiedonannon [1] 49 kohdassa esitetyt yleiset periaatteet. [1] KOM (96) 564 lopullinen, 13.11.1996. Pöytäkirjassa laajennetaan tiettyjä sisämarkkinoista johtuvia etuja aloilla, jotka jo on yhdenmukaistettu. Pöytäkirjassa helpotetaan markkinoille pääsyä poistamalla teknisiä kaupanesteitä teollisuustuotteiden osalta. Tätä tarkoitusta varten pöytäkirjassa esitetään kaksi mekanismia: a) teollisuustuotteiden, jotka täyttävät laillista markkinoille saattamista jommankumman sopimuspuolen alueella koskevat vaatimukset, vastavuoroinen hyväksyminen ja b) yhteisön lainsäädännön ja vastaavan kansallisen lainsäädännön soveltamisalaan kuuluvia teollisuustuotteita koskevan vaatimustenmukaisuuden arvioinnin tulosten vastavuoroinen tunnustaminen. Ensimmäinen mekanismi eli teollisuustuotteiden vastavuoroinen hyväksyntä vahvistaa Unkarin kanssa tehdyn Eurooppa-sopimuksen 9 artiklan 4 kohdan ja 10 artiklan 4 kohdan soveltamisen ilman muita kuin Eurooppa-sopimuksen 35 artiklassa esitettyjä rajoituksia. Kyseisellä määräyksellä varmistetaan ennakolta niiden teollisuustuotteiden, joihin kyseistä mekanismia sovelletaan, vapaa liikkuvuus sopimuspuolten välillä, mikä lisää valmistajille ja viejille välttämätöntä ennakoitavuutta. Kyseisen mekanismin toimintakykyiseksi tekevistä liitteistä on vielä neuvoteltava. Toinen mekanismi on erityisen tyyppinen vastavuoroista tunnustamista koskeva sopimus, jossa vastavuoroinen tunnustaminen perustuu yhteisön säännöstöön. Sen mukaan Euroopan unionin ilmoitettujen laitosten varmistamat teollisuustuotteet voivat päästä Unkarin markkinoille ja päinvastoin ilman muita hyväksymismenettelyjä. Se kattaa seuraavat alat: koneet, sähköturvallisuus, sähkömagneettinen yhteensopivuus, kaasulaitteet, kuumavesikattilat, lääkinnälliset laitteet, ihmisille tarkoitettuja lääkkeitä koskeva hyvä laboratoriokäytäntö, lääkkeiden hyvien tuotantotapojen tarkastus ja tuote-erien varmentaminen. Unkari on ottanut yhteisön teknisen lainsäädännön osaksi kansallista lainsäädäntöä pöytäkirjan kattamilla aloilla ja osallistuu eurooppalaisiin järjestöihin standardien, metrologian, testauslaboratorioiden ja varmentamisen aloilla. Pöytäkirja koostuu puitesopimuksesta ja edellä mainituista useista liitteistä. Päätösasiakirjaan on liitetty yhteisön yksipuolinen julistus, jossa Unkarin edustajat kutsutaan asiantuntijakokouksiin ja liitteissä tarkoitetun yhteisön lainsäädännön mukaisesti perustettuihin komiteoihin, ja jossa tehdään selväksi, että tämä ei merkitse osallistumista yhteisön päätöksentekoprosessiin. Pöytäkirjaa arvioidaan seuraavissa kohdissa. I.1.1 Puitesopimus Artiklakohtainen arviointi on seuraava: Johdanto-osa. Tässä osassa määritetään pöytäkirjan perustavoite, joka on tiettyjen sisämarkkinoista johtuvien etujen laajentamisen mahdollistaminen aloilla, jotka jo on yhdenmukaistettu, koska Euroopan unionin jäsenyyden hakeminen edellyttää ehdokasmaalta yhteisön säännöstön täytäntöönpanoa. 1 artikla: Tarkoitus. Tässä artiklassa vahvistetaan pöytäkirjan tarkoitus eli teknisten kaupanesteiden poistaminen teollisuustuotteiden osalta. Pöytäkirjassa esitetään kaksi mekanismia: a) sellaisten teollisuustuotteiden, jotka täyttävät laillista markkinoille saattamista jommankumman sopimuspuolen alueella koskevat vaatimukset, vastavuoroinen hyväksyminen ja b) yhteisön lainsäädännön ja vastaavan kansallisen lainsäädännön soveltamisalaan kuuluvia teollisuustuotteita koskevan vaatimustenmukaisuuden arvioinnin tulosten vastavuoroinen tunnustaminen. 2 artikla: Määritelmät. Otsikon mukaisesti. Tähän artiklaan sisältyvät teollisuustuotteiden, yhteisön lainsäädännön ja kansallisen lainsäädännön määritelmät. Yhteisön lainsäädännön ja kansallisen lainsäädännön määritelmät kattavat kaikki säädökset ja täytäntöönpanotoimenpiteet (hallinnolliset määräykset, suuntaviivat ja muut lainsäädännön täytäntöönpanotoimet). 3 artikla: Lainsäädännön lähentäminen. Tässä artiklassa Unkari sitoutuu toteuttamaan asianmukaiset toimenpiteet jatkaakseen yhteisön lainsäädännön saattamista osaksi kansallista lainsäädäntöä tai suorittaakseen sen loppuun erityisesti teknisen lainsäädännön alalla pöytäkirjan tarkoituksen mukaisesti. Yhdessä johdanto-osan neljännen kappaleen kanssa tämä tarkoittaa sitä, että lähentäminen on jatkuva prosessi ja sopimuspuolet sopivat ratkaisevansa mahdollisesti myöhemmin ilmenevät yhteisön lainsäädännön saattamisesta osaksi kansallista lainsäädäntöä johtuvat ongelmat. 4 artikla: Teollisuustuotteiden vastavuoroinen hyväksyminen. 1 artiklan 1 kohdan mukainen periaate esitetään tässä artiklassa yksityiskohtaisemmin. Siinä määrätään, että teollisuustuotteiden luetteloiminen kyseisissä liitteissä vahvistaa niiden vapaan liikkuvuuden sopimuspuolten välillä. Kuten jo mainittiin, liitteistä ei ole vielä neuvoteltu. 5 artikla: Vaatimustenmukaisuuden arviointimenettelyjen tulosten vastavuoroinen tunnustaminen. Tässä artiklassa laajennetaan 1 artiklan 2 kohdan mukaista periaatetta. Kyseessä on samanlainen tunnustaminen kuin vastavuoroista tunnustamista koskevissa sopimuksissa, mutta sen erityispiirteenä on kaiken lainsäädännön ja kaikkien standardien yhdenmukaistaminen. Alakohtaisissa liitteissä viitataan asiaa koskevaan yhteisön lainsäädäntöön ja kansalliseen lainsäädäntöön. 6 artikla: Suojalauseke. Tässä artiklassa säädetään sopimuspuolten oikeudesta evätä markkinoille pääsy, jos sopimuspuoli pystyy osoittamaan, että tuote saattaa vaarantaa liitteissä yksilöidyn lainsäädännön suojeleman oikeutetun edun (käyttäjien tai muiden henkilöiden turvallisuuden ja/tai terveyden). Liitteissä määrätään yksityiskohtaisesti näissä tapauksissa sovellettavasta menettelystä. 7 artikla: Soveltamisalan laajentaminen. Sopimuspuolet voivat muuttaa tämän pöytäkirjan soveltamisalaa liitteitä muuttamalla tai lisäämällä uusia liitteitä niin pian kuin kaikki lainsäädännön lähentämistä koskevat edellytykset on täytetty. 8 artikla: Alkuperä. Tässä artiklassa määrätään, että tätä pöytäkirjaa sovelletaan teollisuustuotteisiin, jotka ovat sopimuspuolten alkuperätuotteita muuta kuin etuuskohteluun oikeuttavaa alkuperää koskevien sääntöjen mukaisesti. Alkuperä voidaan osoittaa esittämällä alkuperätodistus tai Eurooppa-sopimuksen pöytäkirjan N:o 4 mukainen alkuperäselvitys. 9 artikla: Viranomaisiin ja laitoksiin liittyvät sopimuspuolten velvollisuudet. Tässä artiklassa sopimuspuolet velvoitetaan varmistamaan, että niiden viranomaiset valvovat jatkuvasti ilmoitettujen laitosten teknistä pätevyyttä ja toimimista vaatimusten mukaisesti ja että viranomaisilla on tarvittavat valtuudet ja asiantuntemus ilmoittaa laitokset ja peruuttaa niitä koskevat ilmoitukset väliaikaisesti tai pysyvästi. Lisäksi siinä velvoitetaan sopimuspuolet varmistamaan, että niiden ilmoitetut laitokset toimivat koko ajan yhteisön lainsäädännön tai kansallisen lainsäädännön mukaisesti ja että niillä on tekninen pätevyys niihin tehtäviin, joita niiden on ilmoitettu hoitavan. 10 artikla: Ilmoitetut laitokset. Tässä artiklassa kuvataan menettely, jota sovelletaan tehtäessä ilmoituksia niistä laitoksista, jotka on valittu arvioimaan vaatimustenmukaisuutta liitteissä yksilöityjen lainsäädännön vaatimusten osalta. Menettely on yksinkertaistettu ja samanlainen kuin yhteisössä sovellettu. Toisessa kohdassa esitetään menettely ilmoitetun laitoksen valtuutuksen peruuttamista varten. 11 artikla: Ilmoitettujen laitosten tarkastaminen. Tässä artiklassa annetaan sopimuspuolelle oikeus pyytää toisen sopimuspuolen ilmoittaman laitoksen tarkastamista. Tarkastuksen voivat suorittaa joko laitoksen ilmoittaneet viranomaiset tai kummankin sopimuspuolen viranomaiset yhdessä. Jos sopimuspuolet eivät pääse yksimielisyyteen toteutettavista asianmukaisista toimenpiteistä, ne voivat ilmoittaa erimielisyydestään assosiaationeuvoston puheenjohtajalle ja antaa assosiaationeuvoston päättää, miten asiassa on syytä toimia. Kyseistä laitosta koskeva ilmoitus peruutetaan väliaikaisesti siitä päivästä, jona erimielisyydestä on ilmoitettu assosiaationeuvostolle lopullisen päätöksen tekemiseen saakka. 12 artikla: Tietojenvaihto. Tämä on avoimuusmääräys, jolla varmistetaan pöytäkirjan asianmukainen ja yhtenäinen soveltaminen ja tulkinta. Sopimuspuolia kehotetaan kannustamaan laitoksiaan yhteistyöhön vapaaehtoisuuteen perustuvien vastavuoroista tunnustamista koskevien sopimusten aikaansaamiseksi. 13 artikla: Luottamuksellisuus. Tämä on perinteinen määräys, jolla estetään tämän pöytäkirjan mukaisesti saatujen tietojen luovuttaminen. 14 artikla: Pöytäkirjan hallinnointi. Assosiaationeuvosto vastaa pöytäkirjan tehokkaasta soveltamisesta ja se voi jakaa tehtävänsä Eurooppa-sopimuksen asiaa koskevien artiklojen mukaisesti. 15 artikla: Tekninen yhteistyö ja apu. Tässä artiklassa vahvistetaan yhteisön teknistä yhteistyötä ja apua koskeva politiikka tämän pöytäkirjan asianmukaiseksi täytäntöönpanemiseksi. 16 artikla: Sopimukset muiden maiden kanssa. Tässä artiklassa vahvistetaan, että ellei muuta ole sovittu, pöytäkirja ei velvoita sopimuspuolta hyväksymään toisessa maassa suoritettuja vaatimustenmukaisuuden arviointeja, vaikka toinen sopimuspuoli ja jokin kolmas maa olisivat tehneet vaatimustenmukaisuuden arvioinnin tunnustamista koskevan sopimuksen. 17 artikla: Voimaantulo. Tämä on vakiomääräys, jossa määrätään voimaantuloa koskevista järjestelyistä. 18 artikla: Pöytäkirjan oikeusasema. Tässä artiklassa vahvistetaan, että pöytäkirja on erottamaton osa Eurooppa-sopimusta. I.1.2 Pöytäkirjan liitteet I.1.2.1 Vaatimustenmukaisuuden arvioinnin tulosten vastavuoroista tunnustamista koskevat liitteet Seuraavassa arvioidaan liitteiden sisältöä niiden soveltamisalan ja muiden asianmukaisten seikkojen osalta. Arviointia tehdessään komissio on ottanut huomioon seuraavat seikat: a) johdonmukaisuus yhteisön politiikan tavoitteiden kanssa standardoinnin, varmentamisen ja vaatimustenmukaisuuden arvioinnin aloilla pöytäkirjan kattamien alojen ja teollisuustuotteiden osalta ; b) johdonmukaisuus yhteisön politiikan tavoitteiden kanssa teknisten kaupanesteiden poistamisen alalla. Alakohtaista arviointia seuraa I.2 kohdassa esitetty pöytäkirjasta johtuvien etujen yleisarviointi. Koneita, sähköturvallisuutta, sähkömagneettista yhteensopivuutta, kuumavesikattiloita, kaasulaitteita ja lääkinnällisiä laitteita koskevat liitteet. Kyseiset vaatimustenmukaisuuden arvioinnin tulosten vastavuoroista tunnustamista koskevat liitteet kattavat useita teollisuustuotteita, joiden osalta kolmas osapuoli voi suorittaa vaatimustenmukaisuuden arvioinnin asianomaisilla aloilla uuden lähestymistavan mukaisten direktiivien mukaisesti. Kaikissa liitteissä on samanlainen rakenne. Soveltamisalan määrittävät asiaa koskeva yhteisön lainsäädäntö tai kansallinen lainsäädäntö, jotka esitetään kunkin liitteen I jaksossa. Ilmoittamisesta vastaavia viranomaisia koskevassa II jaksossa luetellaan laitosten ilmoittamisesta vastaavat viranomaiset jäsenvaltioissa ja Unkarissa. Ilmoitettuja laitoksia koskevassa III jaksossa esitetään kaikki jäsenvaltioiden ja Unkarin ilmoittamat vaatimustenmukaisuuden arviointia suorittavat laitokset. Erityisjärjestelyjä koskevassa IV jaksossa vahvistetaan teollisuustuotteita koskeva suojalauseke ja yhdenmukaistettuja standardeja koskeva suojalauseke. Lääkinnällisiä laitteita koskevan liitteen IV jaksossa annetaan kolme lisämääräystä, jotka koskevat laitteiden markkinoille saattamisesta vastuussa olevan henkilön rekisteröintiä, lääkinnällisten laitteiden merkintöjä ja tietojen vaihtoa sopimuspuolten välillä. Lääkkeitä koskevaa hyvää laboratoriokäytäntöä koskeva liite Tässä liitteessä vahvistetaan sopimuspuolten OECD:n päätösten ja suositusten mukaisten hyvän laboratoriokäytännön valvontaohjelmien vastavuoroinen tunnustaminen ja sopimuspuolten tutkimusten, saatujen tulosten, tutkimusten tarkastuksen ja testauslaitosten tarkastusten vastavuoroinen hyväksyminen. Sopimuspuolet tunnustavat myös toistensa valvontaohjelmien vastaavuuden. Tarkastustulosten tunnustamisen ja hyvän laboratoriokäytännön periaatteiden noudattamisen johdosta sopimuspuolen viranomaisten ei tarvitse tarkastaa toisen sopimuspuolen yrityksiä. Molemmat sopimuspuolet ovat hyväksyneet OECD:n neuvoston päätökset ja suositukset termien määritelmistä ja hyvän laboratoriokäytännön valvontamenettelyistä. Tätä liitettä sovelletaan I jaksossa lueteltujen lakien, asetusten ja hallinnollisten määräysten soveltamisalaan nimenomaisesti kuuluvien lääkinnällisten tuotteiden, sekä aineiden että valmisteiden, muuhun kuin kliiniseen tutkimiseen. 'Ilmoitetuilla testauslaitoksilla' tarkoitetaan tässä liitteessä kummankin sopimuspuolen hyvän laboratoriokäytännön valvontaohjelmassa tunnustettuja testauslaitoksia. Ilmoitettuja testauslaitoksia koskevassa II jaksossa vahvistetaan niiden testauslaitosten ilmoittamismenettely, joiden on vahvistettu olevan hyvän laboratoriokäytännön mukaisia. III jaksossa luetellut ilmoittamisesta vastaavat viranomaiset ovat kunkin jäsenvaltion ja Unkarin hyvän laboratoriokäytännön valvontaviranomaisia. Erityisjärjestelyjä koskeva IV jakso sisältää testauslaitosten tarkastuksia, suojamekanismeja ja sopimuspuolten välistä yhteistyötä koskevat lausekkeet. Tätä alaa koskevan liitteen määräykset tulevat voimaan assosiaationeuvoston päätöksellä. Tämä päätös tehdään kansallisia hyvän laboratoriokäytännön valvontaohjelmia koskevan OECD:n kokeiluhankkeen mukaisesti Unkarissa toteutettujen vastavuoroisten vierailujen pohjalta. Liitteellä annetaan teollisuudelle sen tarvitsema ennakoitavuus hyväksymällä sen antamat tiedot ja poistetaan tarpeettomat kaksinkertaiset tarkastukset. Lääkkeiden hyvän tuotantotavan tarkastusta ja tuote-erien varmentamista koskeva liite Tässä liitteessä vahvistetaan kunkin sopimuspuolen hyvää laboratoriokäytäntöä koskevien tarkastusten tulosten, kunkin sopimuspuolen valmistuslupien ja valmistajien tuote-erää koskevien todistusten vastavuoroinen tunnustaminen. Liitteen soveltamisalaan kuuluvat kaikki ihmisille tarkoitetut lääkkeet. I jaksossa luetellaan asiaa koskeva yhteisön lainsäädäntö ja kansallinen lainsäädäntö. Jaksossa II luetellaan kunkin jäsenvaltion ja Unkarin viralliset hyvien tuotantotapojen valvontaelimet. III jaksoon sisältyy määräyksiä termien yleisistä määritelmistä niitä koskevan lainsäädännön mukaisesti sekä määräyksiä tämän liitteen soveltamisalasta. Siinä määrätään kuusi kuukautta kestävästä esivaiheesta. Assosiaationeuvosto päättää esivaiheen päättämisestä tai jatkamisesta. Tämän liitteen toimintavaihe alkaa välittömästi onnistuneesti päättyneen esivaiheen jälkeen. Lisämääräykset koskevat tarkastuksesta vastaavien viranomaisten yhteistyömekanismeja (kertomusten toimittaminen, tietojenvaihto, tarkastajien koulutus, yhteiset tarkastukset, varoitusjärjestelmä, yhteydenpito). Liitteeseen sisältyy tarkastusta koskeva suojalauseke, jonka nojalla sopimuspuolet pidättävät itselleen oikeuden tehdä omia tarkastuksia toiselle sopimuspuolelle ilmoittamistaan syistä. Sopimuspuolet pyrkivät kaikin keinoin ratkaisemaan kaikki näkemyserot. Ratkaisemattomat näkemyserot annetaan assosiaationeuvoston käsiteltäviksi. Tällä liitteellä poistetaan tarve toteuttaa tuote-erien myyntiin vapauttamista koskevat menettelyt kahteen kertaan ja siten säästetään merkittävästi kunkin tuodun tuote-erän tarkastuskustannuksissa. Lisäksi tarkastusten tunnustamisella vältetään viranomaisten kahteen kertaan tekemät tarkastukset. Tämä johtaa huomattavaan ajansäästöön markkinoille pääsyssä sekä säästöön tarkastus- ja muiden kulujen osalta. I.1.2.2 Teollisuustuotteiden vastavuoroista tunnustamista koskevat liitteet Kyseisistä liitteistä ei neuvotella tällä hetkellä. Pöytäkirjaan sisältyy kuitenkin Eurooppa-sopimuksen tavoin perusta yhteisössä jo käytössä olevan tunnustamisen kaltaiselle kyseisten tuotteiden tunnustamiselle. I.1.2.3 Yksipuolinen julistus Julistus sisältyy päätösasiakirjaan ja on tämän tiedonannon liitteenä. a) Yhteisön yksipuolinen julistus Unkarin edustajien osallistumisesta komiteoihin. Kyseisellä julistuksella Unkari kutsutaan lähettämään tarkkailijoita liitteissä mainitun yhteisön lainsäädännön mukaisesti perustettujen tai siinä tarkoitettujen komiteoiden kokouksiin. Kyseinen julistus on ehdokasmaiden osallistumisesta yhteisön ohjelmiin, komiteoihin ja virastojen toimintaan annetun komission tiedonannon [2] periaatteiden mukainen. [2] Kohta 4.2.b). KOM (99) 710 lopullinen, 20.12.1999. I.1.3 Suhteet ETA:n EFTA-valtioihin ETA-sopimuksen tiedonantoja ja neuvotteluja koskevien yleisten menettelysääntöjen ja sen pöytäkirjan nro 12 mukaisesti komissio on säännöllisesti antanut tietoja neuvottelujen etenemisestä ja niiden lopullisista tuloksista ETA:n EFTA-valtioille. ETA:n EFTA-valtiot ovat aloittaneet neuvottelut Unkarin kanssa vastavuoroista tunnustamista koskevan rinnakkaisen sopimuksen tekemisestä. I.2 Yleisarviointi Komissio katsoo, että ehdotettu pöytäkirja takaa kummankin sopimuspuolen kesken hyväksyttävässä tasapainossa olevat edut liittymistä valmistelevassa kehyksessä. Yhteisö on varmistanut tehokkaan markkinoille pääsyn kaikilla aloilla siten, että sopimuspuolet pääsevät osalliseksi toisen sopimuspuolen kaikista pakollisista menettelyistä. Pöytäkirjalla varmistetaan, että Unkari on ennen liittymistään ottanut yhteisön lainsäädännön osaksi kansallista lainsäädäntöään tietyillä aloilla. Pöytäkirjan myötä saavutetaan sekä poliittisia että kaupallisia etuja. Pöytäkirja mahdollistaa yhteisön viejille, jotka sitä haluavat, teollisuustuotteiden testauksen ja varmentamisen samojen (yhtenäistettyjen) vaatimusten mukaisesti ennen vientiä ja markkinoille pääsyn ilman muita vaatimustenmukaisuuden arviointia koskevia vaatimuksia. Varmentamismenettelyt tarvitsee suorittaa ainoastaan yhden kerran molempien markkinoiden osalta ja samojen yhtenäistettyjen vaatimusten tai standardien mukaisesti. Varmentamisen tunnustaminen merkitsee säästöä ja edistää vientiä. Eurooppalaisten teollisuusjärjestöjen mielipidettä kysyttiin asiasta ja ne kannattivat pöytäkirjaa yksimielisesti. Pöytäkirjaa kannattavat teollisuusjärjestöt eivät ole aina pystyneet ilmaisemaan teollisuustuotteidensa vaatimustenmukaisuuden arviointiin Unkarissa käytettyä aikaa tai kustannusten määrää. Tästä pöytäkirjasta johtuvien ajan ja kustannusten säästön sekä markkinamahdollisuuksien tarkkaa laajuutta ei voida sen vuoksi määritellä jokaisessa tapauksessa. Se voi olla mahdollista vasta, kun pöytäkirjaa on sovellettu jonkin aikaa. Summittaisen arvion mukaan [3] pöytäkirjasta johtuisi vientiteollisuudelle kustannussäästöjä noin 67 miljoonaa euroa ja Euroopan yhteisöön vientiä harjoittaville viejille noin 83 miljoonaa euroa, josta tietty osa siirtyy eurooppalaisille tuojille ja kuluttajille. [3] Työhypoteesinä on, että varmentaminen ja muut siihen liittyvät kustannukset ovat keskimäärin 1% kaupasta. Euroopan yhteisön ja Unkarin välistä kauppaa koskevat luvut on liitetty tiedoksi. Yleinen kauppatase tämän pöytäkirjan soveltamisalaan kuuluvilla aloilla osoittaa Unkarin osalta kauppataseen ylijäämää (kerroin 1,2:1, vaihtelee kertoimesta 1,4:1 konealalla kertoimeen 1,1:1 sähköalalla). On kuitenkin aloja, kuten farmaseuttinen ala, kaasulaitteet ja lääkinnälliset laitteet, joilla yhteisöllä on kauppataseen ylijäämää (kertoimet 5,7:1, 22:1 ja 1,9:1). Kaupan odotetaan kasvavan lisää, kun pöytäkirja tulee voimaan. Useimpia etuja ei voida itse asiassa ilmaista määrällisesti kuten markkinoille pääsyyn tarvitun ajan vähenemistä, parempaa ennustettavuutta, protektionismin vähenemistä ja järjestelmien yhdenmukaistamista. Voidaan kuitenkin vahvistaa, että sopimuksessa määrätään keskinäisistä markkinoille pääsyn tasoista vaatimustenmukaisuuden arvioinnin osalta. Kyseiset edut ovat paljon suuremmat kuin komission pöytäkirjan soveltamisesta johtuviin toimiin sitomat voimavarat, jotka on arvioitu 1,6 henkilöksi vuositasolla ja joihin lisäksi sisältyy matkakuluja ja muita kokouksiin ja muihin toimiin kuten oppaiden tekemiseen liittyviä kuluja. Unkarille tulevien etujen osalta pöytäkirjalla helpotetaan pääsyä yhteisön markkinoille ja siinä annetaan poliittinen tunnustus lainsäädännön yhdenmukaistamisesta. Unkari pitää pöytäkirjaa välineenä, jonka avulla kehitetään läheisempiä teollisuussuhteita EU:n kanssa ja integroidaan täysin tietyt alat yhtenäismarkkinoihin ennen EU:hun liittymistä. II. Luonnos neuvoston päätökseksi Liitteenä on ehdotus kahdeksi neuvoston päätökseksi. Ensimmäinen koskee pöytäkirjan allekirjoittamista. Unkari vaatii pöytäkirjan allekirjoittamista, jotta se voitaisiin hyväksyä. Ehdotetaan, että neuvoston puheenjohtaja valtuutetaan nimeämään henkilö, jolla on valtuudet allekirjoittaa pöytäkirja yhteisön puolesta sen myöhempää tekemistä silmällä pitäen Euroopan yhteisön perustamissopimuksen 133 ja 300 artiklan mukaisesti. Ehdotus toiseksi päätökseksi koskee pöytäkirjan hyväksymistä. Tässä yhteydessä neuvoston olisi aikaisempien vastavuoroista tunnustamista koskevista sopimuksista tehtyjen neuvoston päätösten mukaisesti vahvistettava asianmukainen yhteisön menettely pöytäkirjan täytäntöönpanemiseksi ja hallinnoimiseksi. Neuvoston olisi erityisesti annettava komissiolle neuvoston nimittämää erityiskomiteaa kuullen tarvittavat valtuudet pöytäkirjan hallinnoimiseen ja täytäntöönpanoon. Lisäksi neuvoston olisi annettava komissiolle, joka toimii erityiskomiteaa kuullen, tarvittavat valtuudet määritellä tietyissä tapauksissa kyseistä pöytäkirjaa koskeva yhteisön kanta assosiaationeuvostossa tai tarvittaessa assosiaatiokomiteassa. Kaikissa muissa tapauksissa neuvosto määrittää pöytäkirjaa koskevan yhteisön kannan määräenemmistöllä komission ehdotuksesta. Komissio ehdottaa sen vuoksi, että neuvosto hyväksyy liitteenä olevan pöytäkirjan allekirjoittamista ja tekemistä koskevan päätöksen. 2000/0302 (ACC) Ehdotus: NEUVOSTON PÄÄTÖS teollisuustuotteiden vaatimustenmukaisuuden arviointia ja hyväksymistä koskevan, Euroopan yhteisöjen ja niiden jäsenvaltioiden sekä Unkarin tasavallan välisestä assosioinnista tehdyn Eurooppa-sopimuksen lisäpöytäkirjan allekirjoittamisesta yhteisön puolesta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 133 artiklan yhdessä 300 artiklan 2 kohdan ensimmäisen alakohdan ensimmäisen virkkeen kanssa, ottaa huomioon komission ehdotuksen [4], [4] EYVL C ..., ..., s. ... sekä katsoo seuraavaa: (1) Eurooppa-sopimus Euroopan yhteisöjen ja niiden jäsenvaltioiden sekä Unkarin tasavallan välisestä assosioinnista [5] tuli voimaan 1 päivänä helmikuuta 1994. [5] EYVL L 347, 31.12.1993, s. 2. (2) Eurooppa-sopimuksen 73 artiklan 2 kohdan mukaan standardoinnin ja vaatimustenmukaisuuden arvioinnin aloilla tehtävän yhteistyön tavoitteena on tehdä vastavuoroista tunnustamista koskevat sopimukset. (3) Komissio on neuvotellut yhteisön puolesta teollisuustuotteiden vaatimustenmukaisuuden arviointia ja hyväksymistä koskevan pöytäkirjan Eurooppa-sopimukseen. (4) Brysselissä 10 päivänä heinäkuuta 2000 parafoitu teollisuustuotteiden vaatimustenmukaisuuden arviointia ja hyväksymistä koskeva Eurooppa-sopimuksen pöytäkirja olisi allekirjoitettava sen mahdollista myöhempää tekemistä silmällä pitäen, ON PÄÄTTÄNYT SEURAAVAA: Ainoa artikla Valtuutetaan neuvoston puheenjohtaja nimeämään henkilö, jolla on valtuudet allekirjoittaa yhteisön puolesta teollisuustuotteiden vaatimustenmukaisuuden arviointia ja hyväksymistä koskeva, Unkarin tasavallan kanssa tehtyyn Eurooppa-sopimukseen liitettävä pöytäkirja sen mahdollista myöhempää tekemistä silmällä pitäen. Tehty Brysselissä [...]. Neuvoston puolesta Puheenjohtaja [...]